作者:無名氏
標題:折紅梅
內容:睹南翔徵雁，疏林敗葉，凋霜零亂。獨紅梅、自守歲寒，天教最後開綻。盈盈水畔。疏影蘸、橫斜清淺。化工似把，深色胭脂，怪姑射冰姿，剩與紅間。誰人寵眷。待金鎖不開，憑闌先看。曾飛落、壽陽粉額，妝成漢宮傳遍。江南風暖。春信喜、一枝清遠。對酒便好，折取奇苞，拈清香重嗅，舉杯重勸。